《融州老君洞敕赐真仙岩之图》
宋代·杜应然

古号黔南今号融，真仙第一胜高嵩。
仙关标榜门增丽，圣像威灵民名崇。
帝赐御书藏宝阁，天生石像老仙翁。
瓶炉罗列非雕琢，幢盖周围夺巧工。
足履分明深踏石，仙衣仿佛挂令珑。
青牛水畔藏头角，白鹤溪边饮羽宗。
狮子像前如拜伏，猿猴梯上若登空。
龙田龙迹施鳞甲，蛇藏蛇身似锦红。
罗汉数躯朝向北，斗星七位转回东。
浮桥伫望金星座，仙径平瞻水月宫。
丹井千秋泉不竭，芝田万顷草常丰。
余清近酌潺潺水，耸翠遥观叠叠松。
石柱经年坚且直，寿溪度岁淼无穷。
吕仙隐迹居于壁，□□□容坐得穹。
彩仗彩仪皆拥护，仙床仙室尽高雄。
化岩夏月生寒凛，和洞冬天都暖烘。
棋画台中人弈戏，树生石内月朦胧。
列三寺观学俱近，会一楼堂阐洪。
道院庵中居上道，风雩台畔自生风。
桥名步扣登融石，楼号鸿音撞巨钟。
花圃西南前可望，钓台泉石景堪充。
刘侯布德于融郡，父宿兴祠立寿容。
广地可容千位客，照天高挂一灯笼。
洞天要比应难比，福地虽同未肯同。
一石镌经显居士，万碑题咏称名公。
想君足迹难穷览，敬为栽诗入画中。

作者简介：宋武陵人。随父宦游，流寓广西。专心慕道，遍游名山。宁宗嘉定间居融州，为道观中卓然者。年八十余卒。